钦定古今图书集成/明伦汇编/官常典/第537卷 > 王友
## 钦定古今图书集成/明伦汇编/官常典/第537卷 > 王友

按《明外史陈贤传》：“友，荆州人。袭父官，为燕山护卫百
户。从起兵，定京师，累迁都指挥佥事。论功当侯，以骄
纵故抑之。永乐元年，以丘福等议，封友清远伯，禄千
石。明年充总兵官，帅舟师沿海捕倭。倭数掠海上，友
无功，帝切责之。已大破倭，帝乃喜，降敕褒劳，寻召还。
四年，从征交阯，前驱破敌，功多，进侯，加禄五百石，与”
世券。八年从北征，督中军，扈帝深入，别与刘才筑城
饮马河上。帝次五原峰，命友简锐士从征阿鲁台，寻
命休士开平。会谍报知院失乃干欲降，帝使别将招
之，而令友等受降，不降即掩击。友等至绝漠，与失乃
干距一舍，故迂道往应昌。军中乏食，多死者。帝震怒，
夺其兵付张辅，还令群臣议罪，已而赦之。十一年，坐
妾告友夫妇诽谤有验，夺爵下狱。明年出狱，卒，爵除。